Imtella' Jannar 11, 2022 - Aġġornata 11 Ta' Jannar, 2022 4:47pm Rapport: Adrian Spiteri Il-persuni li jikkwalifikaw għall-għajnuna legali mistenni jiżdied hekk kif il-Gvern estenda dan is-servizz għal dawk li għandhom dħul sa €13,000 fis-sena. Il-Ministru tal-Ġustizzja Edward Zammit Lewis qal li b'din iż-żieda, flimkien mal-introduzzjoni ta' sistema ġdida għall-irreġistrar għall-għajnuna legali, il-Gvern qiegħed ikompli jsaħħaħ l-għan tiegħu biex jagħmel is-sistema tal-ġustizzja aktar aċċessibbli. L-ammont ta' flus il-bank u d-dħul fl-aħħar sena tal-persuni li jikkwalifikaw għall-għajnuna legali meta jkollhom każ il-Qorti żdied minn €7,000 €13,000. Id-Direttur tal-Aġenzija għall-Għajuna Legali Bruno Zahra qal li din iż-żieda hija aġġustata mar-rata tal-inflazzjoni u fl-istess livell tad-dħul minimu għall-għajnuniet soċjali. "Per eżempju, nisa tad-dar li kellhom savings il-bank imma ma kienux qed jaħdmu u forsi kienu jeċċedu iktar, allura kienu qed jispiċċaw ma jistgħux ikompli bil-każi tagħhom il-Qorti". Zahra qal li l-applikazzjonijiet għall-għajnuna legali ser ikunu jistgħu jsiru online permezz tal-e id, fejn ikunu jistgħu jirreġistraw it-talba tagħhom għajnuna legali u jispeċifikaw dwar liema każ. Waqt li ħabbar dawn iż-żewġ inizjattivi relatati mas-servizz tal-għajnuna legali, il-Ministru għall-Ġustizzja Edward Zammit Lewis qal li ser jibdew jiġu kkunsidrati wkoll l-ispejjeż li jkollu individwu bħal manteniment biex aktar persuni jkunu jistgħu jaċċessaw dan is servizz meta jiġu bżonnu. "Jiġifieri persuna li għandha dħul nett, lil hinn mill-ħlas tal-manteniment, lil hinn mill-ħlas ta' kera, dak ħa tibbenefika mill-għajnuna legali fil-kamp ċivili, li tajjeb ngħidu li jinkludi kura u kostodja, aċċess tal-minuri u family law issues importanti". Il-Ministru Zammit Lewis qal li permezz ta' din is-sistema il-pubbliku ser ikun jista' japplika għas-servizz tal-għajnuna legali minn daru. Dr Zammit Lewis spjega li s-servizz tal-għajnuna legali qiegħed ikompli jissaħaħ kemm biż-żieda fl-avukati tal-għajnuna legali u billi jinżamm kuntatt kontinwu mal-avukati dwar il-każijiet li jkunu qegħdin jassistu.